তুষারঝড়ে লন্ডভন্ড আমেরিকা, নিউইয়র্কে জারি জরুরি অবস্থা, বাতিল প্রায় ১০ হাজার উড়ান

ওয়েবডেস্ক- তুষারঝড়ে (snowstorm) বিপর্যস্ত আমেরিকা (America)। বিশেষ করে উত্তর-পূর্ব আমেরিকার মেরিল্যান্ড থেকে মেইন- এই বিস্তীর্ণ অঞ্চলে তুষারঝড়ের তাণ্ডব চলছে। বাসিন্দাদের বাইরে না যাওয়ার পরামর্শ দেওয়া হয়েছে প্রশাসনের তরফে। স্কুল, কলেজ বন্ধ। থমকে পরিবহণ ব্যবস্থা।

আবহাওয়া দফতর জানিয়েছে, গত এক দশকের মধ্যে এই রকম ভবাবহ শক্তিশালী তুষারঝড় আমেরিকায় হয়নি। রাস্তা প্রায় বরফের নীচে। চারদিকে পুরো মোটা বরফের স্তর। যান চলাচল পুরোপুরি স্তব্ধ। জনহিতকর স্বার্থে বেশ কয়েকটি অঞ্চলে জরুরি অবস্থা জারি করা হয়েছে। তুষারঝড়ের সঙ্গে পাল্লা দিয়ে চলেছে বিদ্যুৎ বিভ্রাট। ফলে বিপর্যস্ত জনজীবন। তুষারঝড় ধীরে ধীরে উত্তরের দিকে অগ্রসর হচ্ছে।

আমেরিকার ন্যাশনাল ওয়েদার সার্ভিস ঝড়ের গতিবিধির উপর নজর রাখছে। এই সপ্তাহের শেষের দিকে অতি প্রবল তুষারপাতের সতর্কবার্তা জারি করা হয়েছে। ন্যাশনাল ওয়েদার সার্ভিস জানিয়েছে, সোমবার দেশের উত্তর-পূর্ব উপকূলে ‘সাইক্লোন বোমা’ আছড়ে পড়ে। এর কারণে বিপর্যস্ত উড়ান পরিষেবা।

আরও পড়ুন- পোষ্য কী করেছিল মনজিৎকে? ৩২ সপ্তাহ হাসপাতালে বাঁচার লড়াই, হাত-পা একাধিক অঙ্গ বাদ!

ফ্লাইটঅ্যওয়ার-এর তথ্য অনুযায়ী, শনিবার থেকে মঙ্গলবার পর্যন্ত ১০ হাজার বিমান বাতিল হতে পারে। এর মধ্যে শুধু সোমবারই প্রায় সাড়ে পাঁচ হাজার বিমান বাতিল হয়েছে। চরম দুর্ভোগে যাত্রীরা। বেশির ভাগ বিমান বাতিল হয়েছে নিউ জার্সি, নিউ ইয়র্ক এবং বস্টনে। আড়াই হাজারেরও বেশি বিমান দেরিতে ওঠানামা করছে। রোড আইল্যান্ডের চিএফ গ্রিন আন্তর্জাতিক বিমানবন্দর প্রায় ৩৩ ইঞ্চি বরফে ঢেকে যায় সোমবার। রেল ও সড়ক পরিষেবা বেশ কয়েকটি বেশ কয়েকটি প্রদেশে পুরোপুরি বন্ধ। নিউ ইয়র্ক (New York) , ফিলাডেলফিয়া-সহ বেশ কয়েকটি শহরে জরুরি অবস্থা জারি (Emergency Declared) ।